ኢትዮጵያና የዓለም ባንክ ከ102 ሚሊዮን የአሜሪካ ዶላር በላይ የብድርና የልማት ትብብር ስምምነት ተፈራረሙ
 – ኢትዮጵያና የዓለም ባንክ የ102 ነጥብ 96 ሚሊዮን የአሜሪካ ዶላር የብድርና የልማት ትብብር ስምምነት ትላንት አዲስ አበባ ውስጥ ተፈራረሙ። ባንኩ ኢትዮጵያ የተፈጥሮ ኃብቷን በዘላቂነት ለመጠበቅና ለአየአር ንብረት ለውጥ የማይበገር ኢኮኖሚ ለመገንባት የምታደርገውን ጥረት በቅርበት እንደሚደግፍ አስታውቋል። ከዚህ ገንዘብ ውስጥ 50 ሚሊዮን የአሜሪካ ዶላር ከዓለም ባንክ በብድር የተሰጠ ሲሆን ቀሪው 52 ነጥብ 96 ሚሊዮን የአሜሪካ ዶላር ደግሞ በኖርዌይና በሌሎች የልማት አጋሮች የተደረገ የልማት ትብብር ነው። በኢትዮጵያ በኩል ስምምነቱን የፈረሙት የገንዘብና ኢኮኖሚ ልማት ሚኒስትሩ አቶ ሱፍያን አህመድ ሲሆኑ የዓለም ባንክ በመወከል ደግሞ በኢትዮጵያ የባንኩ ዳይሬክተር ጓንግ ዝሄ ቼን ፈርመዋል። ሚኒስትሩ አቶ ሱፍያን አህመድ ከፊርማ ሥነ-ሥርዓቱ በኋላ ባሰሙት ንግግር ገንዘቡ ኢትዮጵያ ለምታካሂደው ዘላቂ የአፈር ጥበቃ የሁለተኛ ምዕራፍ ፕሮጀክት ማስፈጸሚያ እንደሚውል ገልጸዋል። ይኸው ፕሮጀክት የዕድገትና ትራንስፎርሜሽን ዕቅድ ዋና የትኩረት አቅጣጫ የሆነው የውኃና የአፈር ጥበቃ ስትራቴጂን በመተግበር የግብርና ዘርፍ ለማሳደግ የሚረዳ መሆኑን አመልክተዋል። ፕሮጀክቱ ምርጥ የተፋሰስ ልማት ተሞክሮን በማስፋት የመሬት መከላትን መቀነስ ብሎም የአፈርን ምርታማነት ለማሳደግ ያለመ መሆኑን ሚኒስትሩ አስረድተዋል። አቶ ሱፍያን እንደገለጹት ፕሮጀክቱ በተመረጡ 6 የአገሪቱ ክልሎች ተግባራዊ በማድረግ ወደ 1 ነጥብ 85 ሚሊዮን የሚጠጉ ሰዎች በቀጥታና በተዘዋዋሪ መንገድ ተጠቃሚ የሚያደርግ ነው። የግብርና ሚኒስትር ዴኤታ አቶ ስለሺ ጌታሁን በበኩላቸው ፕሮጀክቱ የአፈር መሸርሸርና የአካባቢን መራቆት በመከላከል የመሬትን ምረታማነት የሚጨምሩና የአረንጓዴ ልማት ስትራቴጂን ለማሳካት የሚረዳ መሆኑን ገልጸዋል። በኢትዮጵያ የዓለም ባንክ ዳይሬክተር ጓንግ ዝሄ ቼን በዚሁ ጊዜ እንዳሉት ኢትዮጵያ የአየር ንብረት ለውጥ የሚያስከትለውን ጫናን በመታገልና ለለውጡ የማይበገር የአረንጓዴ ኢኮኖሚን በመገንባት ረገድ ከአፍሪካ ቀዳሚ አገር ናት። ከዚህ አንፃር አገሪቷ የምታደርገውን ዘላቂ የተፈጥሮ ኃብት ጥበቃ ባንኩ በቅርበት እንደሚደግፍ ዳይሬክተሩ አረጋግጠዋል። በትላንትናው ዕለት የተደረሰው የብድርና የልማት ድጋፍ ስምምነትም ይህን ዓላማ ዳር ለማድረስ የሚያግዝ ነው ማለታቸውን ኢዜአ ዘግቧል።